CELEX: 32021R1070
Language: ro
Date: 2021-06-28 00:00:00
Title: Regulamentul de punere în aplicare (UE) 2021/1070 al Comisiei din 28 iunie 2021 de stabilire a unor măsuri speciale de control pentru o perioadă limitată de timp în ceea ce privește infecția cu virusul dermatozei nodulare contagioase (Text cu relevanță pentru SEE)

30.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 230/10
               
            
         REGULAMENTUL DE PUNERE ÎN APLICARE (UE) 2021/1070 AL COMISIEI
         din 28 iunie 2021
         de stabilire a unor măsuri speciale de control pentru o perioadă limitată de timp în ceea ce privește infecția cu virusul dermatozei nodulare contagioase
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 71 alineatul (3),
         întrucât:
         
                     (1)
                  
                  
                     Infecția cu virusul dermatozei nodulare contagioase, cauzată de virusul dermatozei nodulare contagioase (VDNC), este o boală cu transmitere prin vectori la bovine și la bivolul asiatic de apă, care poate cauza pierderi economice substanțiale, poate reduce producția de lapte, poate provoca emaciere severă, deteriorarea permanentă a pieilor, mai multe complicații secundare, debilitate cronică și poate face obiectul unor interdicții de circulație sau comerciale. Această boală se află pe lista bolilor cu declarare obligatorie a Organizației Mondiale pentru Sănătatea Animalelor (OIE) (2).
                  
               
                     (2)
                  
                  
                     Regulamentul (UE) 2016/429 stabilește un nou cadru legislativ pentru prevenirea și controlul bolilor. Infecția cu virusul dermatozei nodulare contagioase este menționată în anexa II la Regulamentul (UE) 2016/429 și, în consecință, este o boală listată în sensul regulamentului respectiv și face obiectul normelor de prevenire și control al bolilor prevăzute în respectivul regulament. În plus, infecția cu VDNC este inclusă în anexa la Regulamentul de punere în aplicare (UE) 2018/1882 al Comisiei (3) ca boală de categoria A, D și E.
                  
               
                     (3)
                  
                  
                     Regulamentul delegat (UE) 2020/687 al Comisiei (4) completează normele pentru controlul bolilor de categoria A, B și C prevăzute în Regulamentul (UE) 2016/429, inclusiv măsurile de control al bolilor vizând infecția cu VDNC. Regulamentul (UE) 2016/429, Regulamentul de punere în aplicare (UE) 2018/1882 și Regulamentul delegat (UE) 2020/687 se aplică, toate, de la 21 aprilie 2021.
                  
               
                     (4)
                  
                  
                     Decizia de punere în aplicare (UE) 2016/2008 a Comisiei (5) a stabilit norme referitoare la măsurile zoosanitare de combatere a infecției cu VDNC în statele membre sau în părți ale acestora enumerate în lista din anexa I la decizie, inclusiv cerințele minime pentru programele de vaccinare împotriva infecției cu VDNC prezentate de statele membre Comisiei în vederea aprobării. Bulgaria și Grecia sunt incluse în lista menționată. Decizia de punere în aplicare (UE) 2016/2008 a încetat să se aplice la 20 aprilie 2021, iar normele prevăzute în prezentul regulament ar trebui să le înlocuiască pe cele prevăzute în respectiva decizie de punere în aplicare.
                  
               
                     (5)
                  
                  
                     Din 2017, nu au fost raportate focare de infecție cu VDNC în Europa, dar această boală este încă prezentă în Anatolia, Turcia și Rusia, precum și în Asia de Est, afectând Bangladesh, China și India. Prin urmare, răspândirea bolii respective reprezintă un risc potențial pentru sectorul agricol din Uniune.
                  
               
                     (6)
                  
                  
                     În afară de Bulgaria și Grecia, Croația și un număr considerabil de țări terțe învecinate, cum ar fi Bosnia și Herțegovina, Kosovo (6), Macedonia de Nord, Muntenegru, Serbia și Turcia, au notificat Comisiei că vaccinarea împotriva infecției cu VDNC a fost inclusă în politica lor de control al bolilor. Majoritatea acestor țări terțe au oprit în prezent vaccinarea și mențin măsuri de supraveghere.
                  
               
                     (7)
                  
                  
                     Situația epidemiologică din Europa de Est și din regiunile învecinate sugerează că ar putea exista în continuare un anumit risc de reintroducere sau reapariție a bolii în zonele cu risc ridicat în care vaccinarea împotriva infecției cu VDNC a încetat.
                  
               
                     (8)
                  
                  
                     Pe baza informațiilor epidemiologice disponibile până în prezent, a rezultatelor supravegherii infecției cu VDNC și a vaccinării împotriva bolii respective, este oportun ca vaccinarea împotriva infecției cu VDNC să continue cel puțin în zonele cu risc ridicat din Bulgaria și Grecia. În plus, în toate statele membre sau în părți ale acestora în care vaccinarea împotriva bolii respective a fost redusă sau a încetat complet, supravegherea sistematică, atât activă, cât și pasivă, ar trebui să continue.
                  
               
                     (9)
                  
                  
                     În conformitate cu raportul științific al Autorității Europene pentru Siguranța Alimentară (EFSA) privind infecția cu VDNC, aprobat la 30 ianuarie 2020 (7) (raportul EFSA), ar trebui utilizat un vaccin omolog pentru a reduce riscul de răspândire în continuare a infecției cu VDNC în sud-estul Europei. După oprirea vaccinării, în cazul reapariției bolii respective, s-ar impune instituirea unui plan de urgență și constituirea de stocuri de vaccinuri, chiar și la nivel regional, pentru a reacționa rapid prin vaccinarea de urgență.
                  
               
                     (10)
                  
                  
                     Măsurile generale de control al bolilor prevăzute în Regulamentul (UE) 2016/429 și în normele de completare prevăzute în Regulamentul delegat (UE) 2020/687 nu acoperă toate aspectele necesare ale vaccinării împotriva infecției cu VDNC. Prin urmare, este oportun să se stabilească norme uniforme de punere în aplicare la nivelul Uniunii în prezentul regulament pentru a include măsuri speciale de control al bolilor pentru o perioadă limitată de timp, în condiții adecvate situației epidemiologice a bolii respective în Uniune și în țările terțe învecinate. Măsurile de control prevăzute în prezentul regulament ar trebui să țină seama de experiența dobândită în aplicarea Deciziei de punere în aplicare (UE) 2016/2008, precum și a standardelor internaționale prevăzute în capitolul 11.9 „Infecția cu virusul dermatozei nodulare contagioase” din Codul sanitar pentru animale terestre al OIE (Codul OIE) (8).
                  
               
                     (11)
                  
                  
                     Normele prevăzute în prezentul regulament ar trebui să asigure o abordare bazată pe regionalizare și să se aplice în paralel cu măsurile de control al bolilor prevăzute în Regulamentul delegat (UE) 2020/687. În plus, prezentul regulament ar trebui să enumere zonele de restricții ale statelor membre care aplică planuri de vaccinare preventivă cu vaccinuri vii atenuate unde nu există focare de infecție cu VDNC (zonă de restricții de categoria I); și zonele cu focare de infecție cu VDNC (zonă de restricții de categoria II). Zonele incluse în zona de restricții de categoria I sau în zona de restricții de categoria II ar trebui enumerate în anexa I la prezentul regulament, ținând seama de informațiile furnizate de autoritățile competente ale statelor membre afectate de boala respectivă.
                  
               
                     (12)
                  
                  
                     Bovinele vaccinate și produsele provenite de la bovinele respective pot reprezenta un risc de răspândire a infecției cu VDNC. Prin urmare, prezentul regulament ar trebui să prevadă anumite interdicții și condiții specifice privind circulația transporturilor de bovine sau a diferitelor tipuri de produse din zonele de restricții enumerate în anexa I la prezentul regulament. Pentru a se evita perturbările inutile ale schimburilor comerciale, ar trebui să fie prevăzute unele derogări de la aceste interdicții, precum și condiții specifice. Aceste derogări și condiții specifice ar trebui să țină seama de principiile Codului OIE în ceea ce privește măsurile de reducere a riscurilor pentru combaterea infecției cu VDNC, precum și de normele pentru prevenirea și controlul bolilor animalelor, prevăzute în Regulamentul (UE) 2016/429 și în Regulamentul delegat (UE) 2020/687.
                  
               
                     (13)
                  
                  
                     În ceea ce privește riscul de răspândire a infecției cu VDNC, diferite mărfuri prezintă niveluri diferite de risc. După cum se indică în raportul EFSA, circulația bovinelor vii, a materialului seminal de bovine și a pieilor brute de bovine infectate prezintă un risc mai mare în ceea ce privește expunerea și consecințele decât alte produse cum ar fi laptele și produsele lactate, pieile tratate sau carnea proaspătă, preparatele din carne și produsele din carne provenite de la bovine. Totuși, nu există suficiente dovezi științifice sau experimentale cu privire la rolul acestora în transmiterea virusului dermatozei nodulare contagioase. Nu poate fi exclusă transmiterea virusului dermatozei nodulare contagioase prin intermediul materialului seminal, al ovulelor și al embrionilor de la animale din specia bovină. Laptele și produsele lactate, precum și colostrul, pot reprezenta un risc de răspândire a infecției cu virusul dermatozei nodulare contagioase numai atunci când sunt destinate hrănirii animalelor din speciile susceptibile.
                  
               
                     (14)
                  
                  
                     Prin urmare, ar trebui prevăzute anumite măsuri de protecție pentru aceste mărfuri, pe baza raportului EFSA și a celor mai relevante standarde și recomandări actualizate ale OIE.
                  
               
                     (15)
                  
                  
                     Circulația transporturilor de animale în vederea sacrificării imediate prezintă un risc mai scăzut de răspândire a bolilor la animale comparativ cu alte tipuri de circulație a animalelor, cu condiția să fie instituite măsuri de atenuare a riscurilor. Prin urmare, se cuvine ca statelor membre să li se permită, în mod excepțional, să acorde derogări de la unele interdicții prevăzute în prezentul regulament pentru circulația transporturilor de bovine, dinspre zonele de restricții de categoria I și II, în vederea sacrificării imediate, către un abator situat în afara zonelor de restricții de categoria I și II pe teritoriul aceluiași stat membru.
                  
               
                     (16)
                  
                  
                     Derogările privind circulația mărfurilor provenite de la anumite bovine dinspre zone de restricții de categoria I sau II către alte zone de restricții de categoria I sau II dintr-un alt stat membru cu o stare similară în raport cu boala se justifică dacă sunt aplicate măsuri specifice de atenuare a riscurilor. Pentru aceasta este nevoie de stabilirea unei proceduri de transport în condiții de siguranță, sub controlul strict al autorităților competente din statul membru de origine, de tranzit și de destinație.
                  
               
                     (17)
                  
                  
                     Articolul 143 din Regulamentul (UE) 2016/429 prevede că, la deplasarea animalelor, acestea trebuie să fie însoțite de certificate de sănătate animală, inclusiv în cazul bovinelor. În cazul în care derogările de la interzicerea circulației transporturilor de bovine dinspre zonele de restricții de categoria I și II se aplică transporturilor de bovine destinate circulației în interiorul Uniunii, aceste certificate de sănătate animală ar trebui să includă o trimitere la prezentul regulament, pentru a se asigura că respectivele certificate de sănătate cuprind informații adecvate și exacte privind sănătatea animală.
                  
               
                     (18)
                  
                  
                     În cazul în care acest regulament prevede derogări de la interdicțiile privind circulația transporturilor de material germinativ dinspre zonele de restricții de categoria I și II, certificatele de sănătate animală care însoțesc transporturile ar trebui să includă o trimitere la acest regulament, pentru a se asigura informații adecvate și exacte privind sănătatea animală în conformitate cu prezentul regulament și cu Regulamentul delegat (UE) 2020/686 al Comisiei (9).
                  
               
                     (19)
                  
                  
                     Transportul bovinelor și al subproduselor de origine animală provenite de la aceste animale din zonele de restricții de categoria I și II ar trebui efectuat în conformitate cu măsurile de protecție a animalelor și de biosecuritate pentru a evita răspândirea infecției cu VDNC.
                  
               
                     (20)
                  
                  
                     Regulamentul delegat (UE) 2020/687 se aplică începând cu 21 aprilie 2021. În consecință, din motive de securitate juridică, prezentul regulament trebuie să intre în vigoare în regim de urgență.
                  
               
                     (21)
                  
                  
                     Prezentul regulament ar trebui să se aplice până la 21 aprilie 2023, ținând seama de experiența Uniunii în ceea ce privește controlul infecției cu VDNC, de situația epidemiologică actuală a bolii respective în statele membre și în țările terțe învecinate și de orice norme viitoare privind vaccinarea stabilite în temeiul articolului 47 din Regulamentul (UE) 2016/429.
                  
               
                     (22)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         CAPITOLUL I
         
            NORME GENERALE
         
         
            Articolul 1
            Obiect și domeniu de aplicare
            Prezentul regulament stabilește măsuri speciale de control al bolilor pentru combaterea infecției cu virusul dermatozei nodulare contagioase (VDNC) care trebuie aplicate pentru o perioadă limitată de timp de către toate statele membre în zonele din teritoriul lor unde:
            
                        (a)
                     
                     
                        a fost confirmat un focar al bolii respective;
                     
                  
                        (b)
                     
                     
                        nu a fost confirmat un focar al bolii respective, dar decid să efectueze vaccinarea împotriva bolii respective în conformitate cu normele stabilite în prezentul regulament.
                     
                  Măsurile speciale de control al bolilor stabilite în prezentul regulament se aplică bovinelor și subproduselor și materialului germinativ obținute de la bovinele respective și vin în completarea măsurilor speciale de control al bolilor aplicabile în zonele de protecție, zonele de supraveghere, și zonele suplimentare de restricții instituite de autoritatea competentă dintr-un stat membru ulterior apariției unui focar de infecție cu VDNC, în conformitate cu articolul 21 alineatul (1) din Regulamentul delegat (UE) 2020/687.
         
         
            Articolul 2
            Definiții
            În sensul prezentului regulament, se aplică definițiile stabilite în Regulamentul delegat (UE) 2020/687.
            În plus, se aplică și următoarele definiții:
            
                        1.
                     
                     
                        „bovină” înseamnă un animal din speciile de ungulate care aparțin speciilor Bison, Bos (inclusiv subgenul Bos, Bibos, Novibos, Poephagus) și Bubalus (inclusiv subgenul Anoa) și descendenții rezultați din încrucișările acestor specii;
                     
                  
                        2.
                     
                     
                        „zonă de restricții de categoria I” înseamnă o parte din teritoriul unui stat membru, având o delimitare geografică precisă:
                        
                                    (a)
                                 
                                 
                                    situată în afara unei zone în care a fost confirmat un focar de infecție cu VDNC;
                                 
                              
                                    (b)
                                 
                                 
                                    în care vaccinarea împotriva infecției cu VDNC se efectuează în conformitate cu articolul 3 alineatul (2);
                                 
                              
                                    (c)
                                 
                                 
                                    enumerată sau nu în anexa I partea I;
                                 
                              
                                    (d)
                                 
                                 
                                    care face obiectul normelor speciale de control al bolilor prevăzute la articolele 3-6;
                                 
                              
                  
                        3.
                     
                     
                        „zonă de restricții de categoria II” înseamnă o parte din teritoriul unui stat membru, având o delimitare geografică precisă:
                        
                                    (a)
                                 
                                 
                                    care include o zonă în care a fost confirmat un focar de infecție cu VDNC;
                                 
                              
                                    (b)
                                 
                                 
                                    în care vaccinarea împotriva infecției cu VDNC se efectuează în conformitate cu articolul 3 alineatul (1);
                                 
                              
                                    (c)
                                 
                                 
                                    enumerată sau nu în anexa I partea II;
                                 
                              
                                    (d)
                                 
                                 
                                    care face obiectul normelor speciale de control al bolilor prevăzute la articolele 3-6.
                                 
                              
                  
         CAPITOLUL II
         
            MĂSURI SPECIALE DE CONTROL AL BOLILOR ÎMPOTRIVA INFECȚIEI CU VDNC
         
         
            SECȚIUNEA 1
         
         
            
               Stabilirea zonelor de restricții și vaccinarea împotriva infecției cu VDNC
            
         
         
            Articolul 3
            Stabilirea zonelor de restricții de categoria I și II
            
               (1)   În cazul confirmării unui focar de infecție cu VDNC la bovine, autoritatea competentă:
               
                           (a)
                        
                        
                           stabilește o zonă de restricții de categoria II:
                           
                                       (i)
                                    
                                    
                                       care acoperă cel puțin zonele incluse în zonele de protecție, zonele de supraveghere și zonele suplimentare de restricții instituite după confirmarea bolii respective, în conformitate cu articolul 21 din Regulamentul delegat (UE) 2020/687;
                                    
                                 
                                       (ii)
                                    
                                    
                                       în conformitate cu criteriile prevăzute la articolul 64 alineatul (1) din Regulamentul (UE) 2016/429;
                                    
                                 
                     
                           (b)
                        
                        
                           implementează vaccinarea împotriva bolii respective în zona de restricții de categoria II menționată la litera (a) după cum urmează:
                           
                                       (i)
                                    
                                    
                                       în conformitate cu normele privind planurile de vaccinare prevăzute în anexa II;
                                    
                                 
                                       (ii)
                                    
                                    
                                       sub controlul autorității competente;
                                    
                                 
                                       (iii)
                                    
                                    
                                       acordând prioritate utilizării vaccinurilor vii atenuate omoloage;
                                    
                                 
                                       (iv)
                                    
                                    
                                       vaccinând toate bovinele și descendenții acestora deținuți în zona în care se efectuează vaccinarea, indiferent de sex, vârstă și stare gestațională sau productivă, în conformitate cu instrucțiunile producătorului.
                                    
                                 
                     Cu toate acestea, în cazul în care s-a confirmat doar un focar de infecție cu VDNC la bovine deținute într-o zonă a unui stat membru în care boala respectivă nu era prezentă înainte de apariția respectivului focar și în care măsurile luate în conformitate cu Regulamentul delegat (UE) 2020/687 se dovedesc a fi eficace în controlul răspândirii bolii, autoritatea competentă poate decide să nu stabilească o zonă de restricții de categoria II.
            
            
               (2)   Autoritatea competentă poate stabili o zonă de restricții de categoria I în zone în care prezența unui focar de infecție cu VDNC nu a fost confirmată pentru a preveni răspândirea acesteia, în conformitate cu criteriile prevăzute la articolul 64 alineatul (1) din Regulamentul (UE) 2016/429. În respectiva zonă de restricții de categoria I, autoritatea competentă efectuează vaccinarea împotriva bolii respective în conformitate cu alineatul (1) litera (b) de la prezentul articol.
            
            
               (3)   Autoritatea competentă din statele membre care aplică vaccinarea împotriva infecției cu VDNC furnizează Comisiei și celorlalte state membre informațiile enumerate în partea III din anexa II la prezentul regulament înainte de a începe vaccinarea și planul de vaccinare menționat la alineatul (1) litera (b) punctul (i).
            
         
         
            Articolul 4
            Interdicții de circulație în zonele de restricții de categoria I și II
            
               (1)   Autoritatea competentă interzice circulația următoarelor transporturi în zonele de restricții de categoria II:
               
                           (a)
                        
                        
                           bovine;
                        
                     
                           (b)
                        
                        
                           material germinativ provenit de la bovine;
                        
                     
                           (c)
                        
                        
                           subproduse de origine animală neprelucrate provenite de la bovine, inclusiv lapte, colostru, produse lactate și produse pe bază de colostru, destinate hranei animalelor.
                        
                     
            
               (2)   Autoritatea competentă interzice circulația următoarelor transporturi în zonele de restricții de categoria I:
               
                           (a)
                        
                        
                           bovine;
                        
                     
                           (b)
                        
                        
                           material germinativ provenit de la bovine;
                        
                     
                           (c)
                        
                        
                           subproduse de origine animală neprelucrate provenite de la bovine, altele decât lapte, colostru, produse lactate și produse pe bază de colostru, destinate hranei animalelor.
                        
                     
            
               (3)   Prin derogări de la interdicțiile prevăzute la alineatele 1 și 2, autoritatea competentă poate autoriza circulația transporturilor prevăzute în capitolul III în conformitate cu condițiile stabilite în acesta.
            
         
         
            SECȚIUNEA 2
         
         
            
               Includerea zonelor de restricții de categoria i și ii în anexa I
            
         
         
            Articolul 5
            Includerea zonei de restricții de categoria II în anexa I partea II
            În cazul în care, din motive epidemiologice, o zonă a unui stat membru acoperită total sau parțial de o zonă de restricții de categoria II stabilită în conformitate cu articolul 3 alineatul (1) este inclusă în partea II din anexa I, autoritatea competentă va acționa imediat pentru:
            
                        (a)
                     
                     
                        a adapta limitele zonei de restricții inițiale de categoria II pentru a se asigura că aceasta corespunde zonei de restricții de categoria II descrise în anexa respectivă;
                     
                  
                        (b)
                     
                     
                        a extinde vaccinarea prevăzută la articolul 3 alineatul (1) litera (b) și interdicțiile prevăzute la articolul 4 alineatul (1) la zona de restricții de categoria II descrisă în anexa respectivă.
                     
                  
         
            Articolul 6
            Includerea zonei de restricții de categoria I în anexa I partea I
            
               (1)   În cazul în care, din motive epidemiologice, o zonă dintr-un stat membru în care nu a fost confirmat un focar de infecție cu VDNC este inclusă în partea I din anexa I la prezentul regulament în conformitate cu criteriile prevăzute la articolul 64 alineatul (1) din Regulamentul (UE) 2016/429, autoritatea competentă:
               
                           (a)
                        
                        
                           efectuează vaccinarea în conformitate cu articolul 3 alineatul (1) litera (b) în zona de restricții de categoria I descrisă în anexa respectivă;
                        
                     
                           (b)
                        
                        
                           pune în aplicare interdicțiile prevăzute la articolul 4 alineatul (2) în zona de restricții de categoria I descrisă în anexa respectivă.
                        
                     
            
               (2)   În cazul în care autoritatea competentă decide să stabilească o zonă de restricții de categoria I în conformitate cu articolul 3 alineatul (2), respectiva zonă de restricții este inclusă în partea I din anexa I.
            
         
         CAPITOLUL III
         
            CONDIȚII PENTRU CIRCULAȚIA SPRE ȘI DINSPRE ZONELE ÎN CARE SE APLICĂ MĂSURI SPECIALE DE CONTROL PENTRU COMBATEREA INFECȚIEI CU VIRUSUL DERMATOZEI NODULARE CONTAGIOASE
         
         
            SECȚIUNEA 1
         
         
            
               Derogări de la interdicțiile privind circulația transporturilor de bovine dinspre zonele de restricții de categoria I și II
            
         
         
            Articolul 7
            Derogări de la interdicția de circulație a transporturilor de bovine din zona de restricții de categoria I
            Prin derogări de la interdicția prevăzută la articolul 4 alineatul (2) litera (a), autoritatea competentă poate autoriza circulația transporturilor de bovine din unități situate în zona de restricții de categoria I către:
            
                        (a)
                     
                     
                        o zonă de restricții de categoria I sau II din același stat membru sau din alt stat membru, dacă sunt îndeplinite toate condițiile următoare:
                        
                                    (i)
                                 
                                 
                                    bovinele transportate trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată;
                                 
                              
                                    (ii)
                                 
                                 
                                    toate celelalte bovine deținute în aceeași unitate de origine ca bovinele transportate trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată sau să se afle în perioada de imunitate indusă de vaccinarea anterioară sau de imunitatea maternă la data expedierii;
                                 
                              
                                    (iii)
                                 
                                 
                                    bovinele transportate trebuie să fi fost ținute în unitatea de origine de la naștere sau pentru o perioadă continuă de cel puțin 28 de zile înainte de data expedierii; și
                                 
                              
                                    (iv)
                                 
                                 
                                    autoritatea competentă efectuează:
                                    
                                                —
                                             
                                             
                                                o examinare clinică, cu rezultate favorabile, a tuturor bovinelor deținute în unitatea de origine a transporturilor respective, inclusiv a bovinelor transportate;
                                             
                                          
                                                —
                                             
                                             
                                                dacă este necesar, un examen de laborator, cu rezultate favorabile, al bovinelor deținute în unitatea de origine a transporturilor respective, inclusiv al bovinelor transportate;
                                             
                                          
                              
                  
                        (b)
                     
                     
                        orice destinație - inclusiv zonele din afara zonelor de restricții, alte zone de restricții de categoria I, zone de restricții de categoria II – din același stat membru sau din alte state membre, dacă, pe lângă condițiile prevăzute la litera (a) punctele (ii), (iii) și (iv) din prezentul articol, sunt îndeplinite toate condițiile următoare:
                        
                                    (i)
                                 
                                 
                                    bovinele transportate trebuie să fi fost vaccinate împotriva infecției cu VDNC cu cel puțin 60 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la data expedierii;
                                 
                              
                                    (ii)
                                 
                                 
                                    pe o rază de cel puțin 20 km în jurul unității de origine a unor astfel de transporturi nu au existat focare de infecție cu VDNC în cursul unei perioade de cel puțin trei luni înainte de data expedierii; și
                                 
                              
                                    (iii)
                                 
                                 
                                    toate bovinele deținute pe o rază de 50 km în jurul unității de origine a transportului trebuie să fi fost vaccinate sau revaccinate împotriva infecției cu VDNC cel puțin 60 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată sau în perioada de imunitate maternă;
                                 
                              
                  
                        (c)
                     
                     
                        orice destinație – inclusiv zonele din afara zonelor de restricții, alte zone de restricții de categoria I sau zone de restricții de categoria II – din alte state membre sau din teritorii din țări terțe, în cazul în care, pe lângă condițiile prevăzute la litera (a) din prezentul articol, sunt îndeplinite condițiile următoare:
                        
                                    (i)
                                 
                                 
                                    animalele trebuie să îndeplinească orice garanții în materie de sănătate animală, pe baza unui rezultat favorabil al unei evaluări a riscurilor privind măsurile de combatere a răspândirii infecției cu VDNC, care a fost solicitată de autoritatea competentă din statul membru de origine și aprobată de autoritatea competentă din statele membre de destinație și de tranzit, înainte de data expedierii;
                                 
                              
                                    (ii)
                                 
                                 
                                    trebuie să nu fi existat focare confirmate de infecție cu VDNC pe o rază de cel puțin 20 km în jurul unității de origine a unor astfel de transporturi în cursul unei perioade de cel puțin trei luni înainte de data expedierii; și
                                 
                              
                                    (iii)
                                 
                                 
                                    toate bovinele deținute pe o rază de 50 km în jurul unității de origine a transportului trebuie să fi fost vaccinate sau revaccinate împotriva infecției cu VDNC cel puțin 60 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată sau în perioada de imunitate maternă.
                                 
                              
                  
         
            Articolul 8
            Derogări de la interdicțiile de circulație a transporturilor de bovine din zona de restricții de categoria II
            Prin derogări de la interdicția prevăzută la articolul 4 alineatul (1) litera (a), autoritatea competentă poate autoriza circulația transporturilor de bovine din unități aflate în zona de restricții de categoria II către:
            
                        (a)
                     
                     
                        orice destinație, inclusiv zonele situate în afara zonelor de restricții, zonele de restricții de categoria I, alte zone de restricții de categoria II din același stat membru și din alte state membre, sub rezerva îndeplinirii cumulative a următoarelor condiții:
                        
                                    (i)
                                 
                                 
                                    bovinele transportate trebuie să îndeplinească orice garanții în materie de sănătate animală, pe baza unui rezultat favorabil al unei evaluări a riscurilor privind măsurile de combatere a răspândirii infecției cu VDNC, care a fost solicitată de autoritatea competentă din statul membru de origine și convenită cu autoritatea competentă din statele membre de destinație și de tranzit, înainte de data expedierii;
                                 
                              
                                    (ii)
                                 
                                 
                                    bovinele transportate trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată;
                                 
                              
                                    (iii)
                                 
                                 
                                    toate celelalte bovine deținute în aceeași unitate de origine ca bovinele transportate trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată sau să se afle în perioada de imunitate indusă de vaccinarea anterioară sau de imunitatea maternă la acea dată;
                                 
                              
                                    (iv)
                                 
                                 
                                    autoritatea competentă efectuează:
                                    
                                                —
                                             
                                             
                                                o examinare clinică, cu rezultate favorabile, a tuturor bovinelor deținute în unitatea de origine a transporturilor respective, inclusiv a bovinelor transportate;
                                             
                                          
                                                —
                                             
                                             
                                                dacă este necesar, un examen de laborator, cu rezultate favorabile, al bovinelor deținute în unitatea de origine a transporturilor respective, inclusiv al bovinelor transportate;
                                             
                                          
                              
                                    (v)
                                 
                                 
                                    bovinele trebuie să fi fost ținute, de la naștere sau pe o perioadă de cel puțin 28 de zile înainte de data expedierii, într-o unitate în care, pe o rază de cel puțin 20 km, nu s-a confirmat niciun focar de infecție cu VDNC pe parcursul ultimelor trei luni anterioare datei de expediere;
                                 
                              
                                    (vi)
                                 
                                 
                                    toate bovinele aflate pe o rază de 50 km în jurul unității de origine a transportului trebuie să fi fost vaccinate sau revaccinate împotriva infecției cu VDNC, în conformitate cu normele privind planurile de vaccinare prevăzute în anexa II, cel puțin 60 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului sau în perioada de imunitate maternă;
                                 
                              
                  
                        (b)
                     
                     
                        orice destinație situată în altă zonă de restricții de categoria II a aceluiași stat membru, cu condiția ca toate condițiile următoare să fie îndeplinite:
                        
                                    (i)
                                 
                                 
                                    toate celelalte bovine deținute în unitatea de origine a transporturilor respective trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate în conformitate cu instrucțiunile producătorului vaccinului la acea dată sau să se afle în perioada de imunitate indusă de vaccinarea anterioară sau de imunitatea maternă la acea dată; și
                                 
                              
                                    (ii)
                                 
                                 
                                    bovinele trebuie să fi fost vaccinate împotriva infecției cu VDNC cu cel puțin 28 de zile înainte de data expedierii și să se afle în perioada de imunitate conform instrucțiunilor producătorului vaccinului la acea dată sau să fie descendenți nevaccinați cu vârsta mai mică de patru luni, născuți de femele vaccinate cu cel puțin 28 de zile înainte de parturiție, care se aflau în perioada de imunitate conform producătorului vaccinului la data de parturiție și pot fi deplasate către o altă unitate.
                                 
                              
                  
         
            Articolul 9
            Condiții specifice pentru autorizarea circulației transporturilor de bovine din zonele de restricții de categoria I și II către un abator din afara acestor zone, situat pe teritoriul aceluiași stat membru în vederea sacrificării imediate
            Prin derogări de la interdicțiile prevăzute la articolul 4 alineatul (2) litera (a) și articolul 4 alineatul (1) litera (a) din prezentul regulament, autoritatea competentă din statul membru poate autoriza circulația transporturilor de bovine dinspre zonele de restricții de categoria I și II către un abator din afara acestor zone, situat pe teritoriul aceluiași stat membru, cu condiția ca bovinele să fie deplasate în vederea sacrificării imediate în conformitate cu articolul 28 alineatele (2)-(5) și cu articolul 28 alineatul (7) din Regulamentul delegat (UE) 2020/687.
         
         
            Articolul 10
            Derogări de la interdicția privind circulația transporturilor de material seminal, ovule și embrioni provenind de la bovine din zonele de restricții de categoria I și II
            
               (1)   Prin derogări de la interdicția prevăzută la articolul 4 alineatul (2) litera (b), autoritatea competentă dintr-un stat membru poate autoriza circulația transporturilor de material seminal, ovule și embrioni de bovine din unități de material germinativ aprobate sau din alte unități situate în zona de restricții de categoria I către:
               
                           (a)
                        
                        
                           zonele de restricții de categoria I sau II din același stat membru, dacă sunt îndeplinite toate condițiile următoare:
                           
                                       (i)
                                    
                                    
                                       animalele donatoare:
                                       
                                                   —
                                                
                                                
                                                   au fost vaccinate și revaccinate împotriva infecției cu VDNC în conformitate cu instrucțiunile producătorului vaccinului utilizat, iar prima vaccinare trebuie să fi fost administrată cu cel puțin 60 de zile înainte de data recoltării materialului seminal, a ovulelor sau a embrionilor; sau
                                                
                                             
                                                   —
                                                
                                                
                                                   au fost supuse unui test serologic de depistare a anticorpilor specifici împotriva VDNC în ziua recoltării și la cel puțin 28 de zile după perioada de recoltare în ceea ce privește materialul seminal, sau în ziua recoltării, în ceea ce privește embrionii și ovulele, rezultatele fiind negative;
                                                
                                             
                                 
                                       (ii)
                                    
                                    
                                       animalele donatoare au fost ținute, în timpul celor 60 de zile anterioare datei recoltării materialului seminal, a ovulelor sau a embrionilor, într-un centru de inseminare artificială sau într-o altă unitate adecvată, unde, pe o rază de cel puțin 20 km, nu s-a confirmat niciun focar de infecție cu VDNC pe parcursul celor trei luni anterioare datei recoltării materialului seminal, a ovulelor și a embrionilor;
                                    
                                 
                                       (iii)
                                    
                                    
                                       animalele donatoare au fost consultate clinic cu 28 de zile înainte de data recoltării, precum și pe parcursul întregii perioade de recoltare și nu au prezentat niciun simptom clinic de infecție cu VDNC;
                                    
                                 
                     
                           (b)
                        
                        
                           orice destinație situată într-o altă zonă de restricții de categoria I sau II dintr-un alt stat membru, cu condiția ca, pe lângă condițiile prevăzute la litera (a), să fie îndeplinite toate condițiile următoare:
                           
                                       (i)
                                    
                                    
                                       animalele donatoare au fost supuse unor teste de depistare a infecției cu VDNC prin reacția de polimerizare în lanț (PCR) efectuată pe eșantioane de sânge recoltate la începutul recoltării materialului seminal, a ovulelor sau a embrionilor și ulterior cel puțin o dată la 14 zile pe parcursul perioadei de colectare a materialului seminal sau în ziua recoltării de embrioni și ovule, rezultatele fiind negative;
                                    
                                 
                                       (ii)
                                    
                                    
                                       materialul seminal a fost supus unui test de depistare a infecției cu VDNC prin PCR, rezultatele fiind negative;
                                    
                                 
                     
                           (c)
                        
                        
                           orice destinație situată în același stat membru sau în alt stat membru sau, în cazul unei zone de restricții de categoria I, într-o țară terță, cu condiția ca, pe lângă condițiile prevăzute la litera (a), animalele donatoare să îndeplinească orice alte garanții adecvate în materie de sănătate animală, pe baza unui rezultat pozitiv al unei evaluări a riscurilor privind impactul unei asemenea expedieri și măsurile de combatere a răspândirii infecției cu VDNC solicitate de autoritatea competentă din statul membru în care se află unitatea de origine și aprobate de autoritățile competente din statele membre de tranzit și de destinație, înainte de expedierea materialului seminal, a ovulelor și a embrionilor respectivi.
                        
                     
            
               (2)   Prin derogări de la interdicția prevăzută la articolul 4 alineatul (1) litera (b), autoritatea competentă poate autoriza circulația transporturilor de material seminal, ovule și embrioni de bovine dinspre unitățile de material germinativ aprobate sau alte unități situate în zona de restricții de categoria II, către orice destinație situată în altă zonă de restricții de categoria II de pe teritoriul aceluiași stat membru.
            
         
         
            Articolul 11
            Derogări de la interdicția de circulație a subproduselor de origine animală neprelucrate obținute de la bovine din zonele de restricții de categoria I
            Prin derogare de la interdicția prevăzută la articolul 4 alineatul (2) litera (c), autoritatea competentă dintr-un stat membru poate autoriza circulația transporturilor de subproduse de origine animală neprelucrate obținute de la bovine din unitățile situate în zona de restricții de categoria I către:
            
                        (a)
                     
                     
                        orice destinație situată în același stat membru sau către orice destinație situată în zonele de restricții de categoria I sau II dintr-un alt stat membru;
                     
                  
                        (b)
                     
                     
                        în cazul transporturilor de piei, orice destinație situată în orice zonă din același sau din alt stat membru ori către o țară terță, cu condiția să se respecte una din următoarele condiții:
                        
                                    (i)
                                 
                                 
                                    pieile tratate au fost supuse unuia dintre tratamentele menționate la punctul 28 literele (b)-(e) din anexa I la Regulamentul (UE) nr. 142/2011 al Comisiei (10); sau
                                 
                              
                                    (ii)
                                 
                                 
                                    pieile tratate au fost supuse unuia dintre tratamentele prevăzute la punctul (4) litera (b) subpunctul (ii) din capitolul I al secțiunii XIV din anexa III la Regulamentul (CE) nr. 853/2004 al Parlamentului European și al Consiliului (11) și au fost supuse tuturor măsurilor de precauție pentru a se evita recontaminarea cu agenți patogeni după tratament.
                                 
                              
                  
         
            Articolul 12
            Derogare de la interdicția de circulație a transporturilor de subproduse de origine animală neprelucrate obținute de la bovine din zonele de restricții de categoria II
            Prin derogare de la interdicția prevăzută la articolul 4 alineatul (1) litera (c), autoritatea competentă dintr-un stat membru poate autoriza circulația transporturilor de subproduse de origine animală neprelucrate obținute de la bovine din unitățile situate în zona de restricții de categoria II către:
            
                        (a)
                     
                     
                        în cazul subproduselor de origine animală neprelucrate, altele decât pieile, orice destinație situată în același stat membru sau orice destinație situată în zonele de restricții de categoria I sau II dintr-un alt stat membru, cu condiția ca subprodusele de origine animală neprelucrate să fie expediate sub supravegherea oficială a autorităților competente în vederea prelucrării sau a eliminării într-o instalație autorizată în conformitate cu articolul 24 din Regulamentul (CE) nr. 1069/2009 al Parlamentului European și al Consiliului (12);
                     
                  
                        (b)
                     
                     
                        în cazul pieilor de bovine:
                        
                                    (i)
                                 
                                 
                                    orice destinație situată în zona de restricții de categoria II din același sau alt stat membru, cu condiția să fie piei brute netratate și piei destinate consumului uman sau piei netratate expediate sub supravegherea oficială a autorităților competente în vederea prelucrării sau a eliminării într-o instalație autorizată;
                                 
                              
                                    (ii)
                                 
                                 
                                    orice destinație situată în același stat membru sau în alt stat membru, cu condiția să fie îndeplinite condițiile prevăzute la articolul 11 litera (b);
                                 
                              
                  
                        (c)
                     
                     
                        în cazul colostrului, al laptelui și al produselor lactate, orice destinație situată în orice zonă a aceluiași stat membru sau a altui stat membru, cu condiția ca acestea să fi fost supuse unui tratament de atenuare a riscurilor pentru infecția cu VDNC, astfel cum se prevede în anexa VII la Regulamentul delegat (UE) 2020/687.
                     
                  
         
            SECȚIUNEA 2
         
         
            
               Obligațiile operatorilor în materie de certificate de sănătate animală
            
         
         
            Articolul 13
            Obligațiile operatorilor în materie de certificate de sănătate animală pentru circulația transporturilor de bovine din zone de restricții de categoria I și II, în afara acestor zone
            Operatorii deplasează transporturi de bovine deținute în zone de restricții de categoria I și II, în afara acestor zone, pe teritoriul aceluiași stat membru sau către un alt stat membru, în cazurile care fac obiectul articolelor 7, 8 și 9 din prezentul regulament, numai dacă animalele care urmează să fie deplasate sunt însoțite de un certificat de sănătate animală, astfel cum se prevede la articolul 73 din Regulamentul delegat (UE) 2020/688 al Comisiei (13) și care conține cel puțin unul dintre următoarele elemente care atestă respectarea cerințelor prevăzute în prezentul regulament:
            
                        (a)
                     
                     
                        „Bovine provenite din zona de restricții în conformitate cu măsurile speciale de control pentru combaterea infecției cu VDNC prevăzute la articolul 7 din Regulamentul de punere în aplicare (UE) 2021/1070.”;
                     
                  
                        (b)
                     
                     
                        „Bovine provenite din zona de restricții de categoria II în conformitate cu măsurile speciale de control pentru combaterea infecției cu VDNC prevăzute la articolul 8 din Regulamentul de punere în aplicare (UE) 2021/1070.”;
                     
                  
                        (c)
                     
                     
                        „Bovine provenite dintr-o zonă de restricții I sau II în conformitate cu măsurile speciale de control pentru combaterea infecției cu VDNC prevăzute la articolul 9 din Regulamentul de punere în aplicare (UE) 2021/1070.”
                     
                  Cu toate acestea, în cazul circulației transporturilor menționate la primul alineat de la prezentul articol pe teritoriul aceluiași stat membru, autoritatea competentă poate decide că nu este necesară eliberarea unui certificat de sănătate animală astfel cum se menționează la al doilea subparagraf de la articolul 143 alineatul (2) din Regulamentul (UE) 2016/429.
         
         
            Articolul 14
            Obligațiile operatorilor în materie de certificate de sănătate animală pentru circulația transporturilor de material germinativ obținut de la bovine deținute în unități situate în zone de restricții de categoria I și II, în afara acestor zone
            Operatorii deplasează transporturi de material germinativ obținut de la bovine din zone de restricții de categoria I și II, în afara acestor zone, pe teritoriul aceluiași stat membru sau către un alt stat membru, în conformitate cu articolul 10 din prezentul regulament, numai dacă transporturile respective sunt însoțite de un certificat de sănătate animală, astfel cum se prevede la articolul 161 alineatul (4) din Regulamentul (UE) 2016/429 și care conține cel puțin unul dintre următoarele elemente care atestă respectarea cerințelor prevăzute în prezentul regulament:
            
                        (a)
                     
                     
                        „Materialul germinativ … (material seminal, ovule și/sau embrioni, se menționează după caz) obținute de la bovine deținute în zona de restricții de categoria I în conformitate cu măsurile speciale de control pentru combaterea infecției cu VDNC prevăzute la articolul 10 din Regulamentul de punere în aplicare (UE) 2021/1070.”;
                     
                  
                        (b)
                     
                     
                        „Materialul germinativ … (material seminal, ovule și/sau embrioni, se menționează după caz) obținute de la bovine deținute în zona de restricții de categoria II în conformitate cu măsurile speciale de control pentru combaterea infecției cu VDNC prevăzute la articolul 10 din Regulamentul de punere în aplicare (UE) 2021/1070.”
                     
                  Cu toate acestea, în cazul circulației transporturilor menționate la primul alineat de la prezentul articol pe teritoriul aceluiași stat membru, autoritatea competentă poate decide că nu este necesară eliberarea unui certificat de sănătate animală astfel cum se menționează la al doilea subparagraf din articolul 161 alineatul (2) din Regulamentul (UE) 2016/429.
         
         
            Articolul 15
            Obligațiile operatorilor în materie de certificate de sănătate animală pentru circulația transporturilor de subproduse de origine animală neprelucrate obținute de la bovine deținute în zone de restricții de categoria I și II, în afara acestor zone
            Operatorii deplasează transporturi de subproduse de origine animală neprelucrate obținute de la bovine deținute în zone de restricții de categoria I și II, în afara acestor zone, pe teritoriul aceluiași stat membru sau către un alt stat membru în cazurile care fac obiectul articolului 12, numai dacă aceste transporturi sunt însoțite de:
            
                        (a)
                     
                     
                        un document comercial menționat la capitolul III din anexa VIII la Regulamentul (UE) nr. 142/2011; și
                     
                  
                        (b)
                     
                     
                        un certificat de sănătate animală, astfel cum se menționează la articolul 22 alineatul (5) din Regulamentul delegat (UE) 2020/687;
                     
                  Cu toate acestea, în cazul circulației transporturilor menționate la primul paragraf de la prezentul articol pe teritoriul aceluiași stat membru, autoritatea competentă poate decide că nu este necesară eliberarea unui certificat de sănătate animală, astfel cum se menționează la articolul 22 alineatul (6) din Regulamentul delegat (UE) 2020/687.
         
         
            SECȚIUNEA 3
         
         
            
               Condiții specifice pentru autorizarea circulației transporturilor de bovine deținute în zone de restricții de categoria I și II în afara acestor zone și proceduri de transport
            
         
         
            Articolul 16
            Condiții generale suplimentare cu privire la mijloacele de transport folosite pentru circulația transporturilor de bovine și subproduse de origine animală neprelucrate din zone de restricții de categoria I și II, în afara acestor zone
            Autoritatea competentă din statul membru autorizează circulația transporturilor de bovine și subproduse de origine animală neprelucrate din zone de restricții de categoria I și II, în afara acestor zone numai dacă mijloacele de transport folosite pentru deplasarea acestor transporturi:
            
                        (a)
                     
                     
                        în cazul transportului bovinelor, mijloacele de transport:
                        
                                    (i)
                                 
                                 
                                    respectă cerințele prevăzute la articolul 24 alineatul (1) din Regulamentul delegat (UE) 2020/687; și
                                 
                              
                                    (ii)
                                 
                                 
                                    sunt curățate și dezinfectate în conformitate cu articolul 24 alineatul (2) din Regulamentul delegat (UE) 2020/687 sub controlul sau supravegherea autorității competente din statul membru;
                                 
                              
                  
                        (b)
                     
                     
                        includ numai animale sau subproduse de origine animală neprelucrate ori piei netratate cu același statut sanitar.
                     
                  
         
            Articolul 17
            Obligațiile autorității competente a unității de origine cu privire la procedurile de transport
            
               (1)   Autoritatea competentă din statul membru al unității de origine instituie o procedură de transport sub controlul autorităților competente din statele membre de origine, de tranzit și de destinație pentru circulația transporturilor de bovine sau de subproduse de origine animală neprelucrate acoperite de derogările stipulate la articolele 8, 9 și 12 când destinația se află într-un alt stat membru („procedura de transport”).
            
            
               (2)   Autoritatea competentă a unității de origine se asigură că:
               
                           (a)
                        
                        
                           fiecare mijloc de transport, care este utilizat pentru circulația transporturilor de bovine sau de subproduse de origine animală neprelucrate menționate la alineatul (1), a fost înregistrat în mod individual de autoritatea competentă a statului membru al unității de origine în scopul transportului fie de bovine, fie de subproduse de origine animală neprelucrate, urmând procedura de transport; și este:
                           
                                       —
                                    
                                    
                                       sigilat de medicul veterinar oficial după încărcarea pentru expediere. Numai un funcționar al autorității competente de la locul de destinație poate rupe sigiliul și îl poate înlocui cu unul nou; fiecare încărcare sau înlocuire a sigiliilor trebuie să fie notificată autorității competente la locul de destinație; sau
                                    
                                 
                                       —
                                    
                                    
                                       dotat în mod individual cu un sistem de navigație prin satelit pentru a determina, transmite și înregistra locația acestuia în timp real.
                                    
                                 
                     
                           (b)
                        
                        
                           transportul se efectuează:
                           
                                       (i)
                                    
                                    
                                       sub supravegherea unui medic veterinar oficial;
                                    
                                 
                                       (ii)
                                    
                                    
                                       direct, fără oprire, cu excepția cazului în care o perioadă de repaus prevăzută de capitolul V din anexa I la Regulamentul (CE) nr. 1/2005 al Consiliului (14) are loc într-un post de control;
                                       În cazul în care, pe durata circulației transportului printr-o zonă de restricții de categoria II, se prevede o perioadă de repaus de o zi sau mai lungă de o zi la un punct de control, animalele trebuie să fie protejate de atacurile vectorilor;
                                    
                                 
                                       (iii)
                                    
                                    
                                       alegând traseul care a fost autorizat de autoritatea competentă la locul de origine.
                                    
                                 
                     
            
               (3)   În scopul transportului, autoritatea competentă a unității de origine se asigură, înainte de prima expediere a unui transport din zonele de restricții de categoria I sau II din care are loc o procedură de transport, că sunt instituite măsurile necesare împreună cu autoritățile competente relevante din locurile de tranzit și de destinație și cu operatorii pentru a se asigura că:
               
                           (a)
                        
                        
                           se convine asupra planului de urgență;
                        
                     
                           (b)
                        
                        
                           lanțul decizional și cooperarea deplină dintre servicii și operatori în cazul accidentelor survenite în timpul transportului, al unei defecțiuni majore a mijloacelor de transport sau al oricărei acțiuni frauduloase;
                        
                     
                           (c)
                        
                        
                           notificarea imediată a autorității competente de către operatori cu privire la orice accident sau defecțiune majoră a mijlocului de transport.
                        
                     
         
         
            Articolul 18
            Obligațiile autorității competente de la locul de destinație în ceea ce privește procedurile de transport
            Autoritatea competentă de la locul de destinație, în urma unei proceduri de transport:
            
                        (a)
                     
                     
                        confirmă fiecare sosire autorității competente de la locul de origine;
                     
                  
                        (b)
                     
                     
                        se asigură că bovinele rămân în unitatea de destinație cel puțin pe durata perioadei de monitorizare a infecției cu VDNC, prevăzută în anexa II la Regulamentul delegat (UE) 2020/687, cu excepția cazului în care unitatea de destinație este un abator;
                     
                  
                        (c)
                     
                     
                        se asigură că, după descărcarea bovinelor sau a subproduselor de origine animală neprelucrate, mijloacele de transport și orice alte echipamente utilizate în timpul transportului bovinelor sau al subproduselor de origine animală neprelucrate sunt curățate, dezinfectate și tratate în întregime cu insecticide autorizate care sunt eficiente împotriva vectorilor cunoscuți ai infecției cu VDNC, într-o zonă închisă de la locul de destinație, sub supravegherea medicului veterinar oficial.
                     
                  
         
            Articolul 19
            Obligațiile statului membru de origine în ceea ce privește transporturile de bovine, de material germinativ sau de subproduse de origine animală neprelucrate în ceea ce privește informarea Comisiei și a statelor membre cu privire la derogările acordate pe baza evaluărilor riscurilor
            În cazul în care autoritatea competentă autorizează circulația transporturilor de bovine sau de material germinativ pe baza rezultatului favorabil al unei evaluări a riscurilor privind măsurile de combatere a răspândirii infecției cu VDNC, astfel cum se menționează la articolele 7, 8 sau 10, statul membru de origine informează imediat Comisia și celelalte state membre despre garanțiile în materie de sănătate animală și despre aprobarea acordată de către autoritățile competente ale unității de destinație.
         
         CAPITOLUL IV
         
            DISPOZIȚII FINALE
         
         
            Articolul 20
            Intrarea în vigoare și data aplicării
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică până la 21 aprilie 2023.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  OIE – Lista bolilor, a infecțiilor și a infestărilor în vigoare în 2021. OIE – Codul sanitar pentru animale terestre, Ediția a 28-a, 2019, ISBN 978-92-95108-85-1 (https://www.oie.int/en/animal-health-in-the-world/oie-listed-diseases-2021/).
         
            (3)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (4)  Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate (JO L 174, 3.6.2020, p. 64).
         
            (5)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (JO L 310, 17.11.2016, p. 51).
         
            (6)  Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.
         
            (7)  EFSA Journal 2020; 18(2):6010.
         
            (8)  OIE - Codul sanitar pentru animale terestre (2019). OIE – Codul sanitar pentru animale terestre, Ediția a 28-a, 2019, ISBN 978-92-95108-85-1 (www.oie.int/en/standard-setting/terrestrial-code/access-online/).
         
            (9)  Regulamentul delegat (UE) 2020/686 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește autorizarea unităților de material germinativ și cerințele de trasabilitate și de sănătate animală pentru circulația în interiorul Uniunii a materialului germinativ provenit de la anumite animale terestre deținute (JO L 174, 3.6.2020, p. 1).
         
            (10)  Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (JO L 54, 26.2.2011, p. 1).
         
            (11)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
         
            (12)  Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (JO L 300, 14.11.2009, p. 1).
         
            (13)  Regulamentul delegat (UE) 2020/688 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește cerințele de sănătate animală pentru circulația în interiorul Uniunii a animalelor terestre și a ouălor pentru incubație (JO L 174, 3.6.2020, p. 140).
         
            (14)  Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe și de modificare a Directivelor 64/432/CEE și 93/119/CE și a Regulamentului (CE) nr. 1255/97 (JO L 3, 5.1.2005, p. 1).
      
      
         
            ANEXA I
            ZONE DE RESTRICȚII DE CATEGORIA I ȘI II
            [astfel cum se menționează la articolul 3]
            PARTEA I
            
               Zona de restricții de categoria I
            
            1.   Bulgaria:
            Întregul teritoriu al Bulgariei
            2.   Grecia:
            
                        A.
                     
                     
                        Următoarele regiuni din Grecia:
                        
                                    —
                                 
                                 
                                    Regiunea Attica
                                 
                              
                                    —
                                 
                                 
                                    Regiunea Grecia Centrală
                                 
                              
                                    —
                                 
                                 
                                    Regiunea Macedonia Centrală
                                 
                              
                                    —
                                 
                                 
                                    Regiunea Creta
                                 
                              
                                    —
                                 
                                 
                                    Regiunea Macedonia de Est și Tracia
                                 
                              
                                    —
                                 
                                 
                                    Regiunea Epirus
                                 
                              
                                    —
                                 
                                 
                                    Regiunea Insulele Ionice, exclusiv unitatea regională Kerkyra
                                 
                              
                                    —
                                 
                                 
                                    Regiunea Egeea de Nord, exclusiv unitatea regională Limnos
                                 
                              
                                    —
                                 
                                 
                                    Regiunea Peloponez
                                 
                              
                                    —
                                 
                                 
                                    Regiunea Egeea de Sud
                                 
                              
                                    —
                                 
                                 
                                    Regiunea Tesalia
                                 
                              
                                    —
                                 
                                 
                                    Regiunea Grecia de Vest
                                 
                              
                                    —
                                 
                                 
                                    Regiunea Macedonia de Vest
                                 
                              
                  
                        B.
                     
                     
                        Următoarele unități regionale din Grecia:
                        
                                    —
                                 
                                 
                                    Unitatea regională Limnos
                                 
                              
                                    —
                                 
                                 
                                    Unitatea regională Kerkyra
                                 
                              
                  PARTEA II
            
               Zona de restricții de categoria II
            
            Nu există
         
      
      
         
            ANEXA II
            NORME PRIVIND PLANURILE DE VACCINARE REFERITOARE LA INFECȚIA CU VIRUSUL DERMATOZEI NODULARE CONTAGIOASE
            [astfel cum se menționează la articolul 3]
            PARTEA I
            
               Informații care trebuie incluse în planul de vaccinare, astfel cum se menționează la articolul 3
            
            În cazul în care un stat membru efectuează vaccinarea împotriva infecției cu VDNC, vaccinarea se efectuează în conformitate cu un plan de vaccinare care conține cel puțin următoarele informații:
            
                        (a)
                     
                     
                        descrierea și rezultatele evaluării efectuate în conformitate cu criteriile prevăzute la articolul 46 alineatul (2) din Regulamentul (UE) 2016/429, inclusiv situația epidemiologică și alte informații relevante utilizate ca bază pentru evaluare;
                     
                  
                        (b)
                     
                     
                        principalele obiective și ținte ale strategiei de vaccinare alese și ale planului de vaccinare;
                     
                  
                        (c)
                     
                     
                        descrierea geografică detaliată a zonei de vaccinare în care urmează să se efectueze vaccinarea și amplasarea unităților care dețin bovine care urmează să fie vaccinate, inclusiv hărți;
                     
                  
                        (d)
                     
                     
                        autoritatea responsabilă de administrarea vaccinului la bovine;
                     
                  
                        (e)
                     
                     
                        sistemul de supraveghere a administrării vaccinului;
                     
                  
                        (f)
                     
                     
                        numărul de unități care dețin bovine situate în zona de restricții și numărul de unități care urmează să fie vaccinate, dacă acestea sunt diferite;
                     
                  
                        (g)
                     
                     
                        numărul estimat de bovine, categoriile acestora și vârsta animalelor care urmează să fie vaccinate;
                     
                  
                        (h)
                     
                     
                        durata preconizată a vaccinării, de la începutul vaccinării până la sfârșitul supravegherii efectuate după vaccinare;
                     
                  
                        (i)
                     
                     
                        rezumatul caracteristicilor vaccinului, inclusiv denumirea produsului și numele producătorului, precum și căile de administrare;
                     
                  
                        (j)
                     
                     
                        indică dacă vaccinul este utilizat în conformitate cu articolul 110 alineatele (2) și (3) din Regulamentul (UE) 2019/6 al Parlamentului European și al Consiliului (1);
                     
                  
                        (k)
                     
                     
                        metodele de evaluare a eficacității vaccinării;
                     
                  
                        (l)
                     
                     
                        normele de igienă și de biosecuritate care trebuie aplicate;
                     
                  
                        (m)
                     
                     
                        sistemul de evidență a vaccinării;
                     
                  
                        (n)
                     
                     
                        alte aspecte relevante pentru situația specifică.
                     
                  PARTEA II
            
               Cerințe minime pentru planurile de vaccinare împotriva infecției cu VDNC, astfel cum se menționează la articolul 3
            
            Planurile de vaccinare împotriva infecției cu VDNC trebuie să respecte următoarele cerințe tehnice:
            
                        (a)
                     
                     
                        vaccinarea tuturor bovinelor, indiferent de sex, vârstă și stare gestațională sau productivă, în zonele de restricții de categoria I și II unde trebuie pusă în aplicare vaccinarea;
                     
                  
                        (b)
                     
                     
                        vaccinarea descendenților bovinelor vaccinate cu vârsta mai mare de patru luni, în conformitate cu instrucțiunile producătorului vaccinului utilizat;
                     
                  
                        (c)
                     
                     
                        revaccinarea tuturor bovinelor în conformitate cu instrucțiunile producătorului;
                     
                  
                        (d)
                     
                     
                        introducerea datelor referitoare la fiecare animal vaccinat din specia bovină de către autoritatea competentă, în baza de date online dedicată, conectată cu baza de date centrală instituită în conformitate cu articolul 42 din Regulamentul (UE) 2019/2035 al Parlamentului European și al Consiliului (2);
                     
                  
                        (e)
                     
                     
                        crearea unei zone de supraveghere extinse de cel puțin 20 km în jurul zonelor de restricții de categoria I și II în care se efectuează vaccinarea, în care se asigură supraveghere intensificată, iar circulația bovinelor este supusă unor controale de către autoritatea competentă;
                     
                  
                        (f)
                     
                     
                        o acoperire vaccinală de cel puțin 95 % din efective, reprezentând cel puțin 75 % din populația de animale.
                     
                  PARTEA III
            
               Informații preliminare care trebuie furnizate Comisiei și celorlalte state membre înainte de începerea vaccinării, astfel cum se menționează la articolul 3 punctul 3
            
            Statele membre care aplică vaccinarea împotriva dermatozei nodulare contagioase furnizează următoarele informații Comisiei și celorlalte state membre înainte de începerea vaccinării:
            
                        (a)
                     
                     
                        o scurtă justificare pentru începerea vaccinării;
                     
                  
                        (b)
                     
                     
                        speciile de bovine care urmează să fie vaccinate;
                     
                  
                        (c)
                     
                     
                        numărul estimat de bovine care urmează să fie vaccinate;
                     
                  
                        (d)
                     
                     
                        durata estimată a vaccinării;
                     
                  
                        (e)
                     
                     
                        tipul și denumirea comercială a vaccinului aplicat, indicând dacă vaccinul urmează să fie utilizat în conformitate cu articolul 110 alineatele (2) și (3) din Regulamentul (UE) 2019/6;
                     
                  
                        (f)
                     
                     
                        o descriere a zonei de vaccinare estimate.
                     
                  
               (1)  Regulamentul (UE) 2019/6 al Parlamentului European și al Consiliul din 11 decembrie 2018 privind produsele medicinale veterinare și de abrogare a Directivei 2001/82/CE (JO L 4, 7.1.2019, p. 43).
            
               (2)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).